# **VZN č.1/2017 Mesto Námestovo Strana 1**

Mesto Námestovo podľa § 6 ods.1 zákona č. 369/1990 Zb. o obecnom zriadení v znení neskorších predpisov a v zmysle zákona č. 448/2008 Z.z. o sociálnych službách a o zmene a doplnení zákona č. 445/1991 Zb. o živnostenskom podnikaní v znení neskorších predpisov vydáva

## Všeobecne záväzné nariadenie

**Mesta Námestova**

### č. 1 /2017

**o poskytovaní sociálnych služieb a o výške úhrady**

**za poskytované sociálne služby**

**Časť I.**

### Úvodné ustanovenia

**Čl. 1**

Toto všeobecne záväzné nariadenie (ďalej len „VZN“) sa vzťahuje naposkytovaniesociálnych služieb v zriaďovateľskej pôsobnosti mesta Námestovo a upravuje výšku úhrady za poskytované sociálne služby.

Poskytovateľom sociálnych služieb (ďalej len „poskytovateľ“) je príspevková organizácia Centrum sociálnych služieb Námestovo so sídlom na Komenského 512/6 v Námestove (ďalej len „CSS Námestovo“).

Prijímateľom sociálnej služby (ďalej len „prijímateľ“) je fyzická osoba, ktorej sa za splnenia podmienok zákona o sociálnych službách poskytuje sociálna služba.

1. VZN upravuje pôsobnosť mesta Námestovo vo veciach:

1. konania o odkázanosti na sociálnu službu a postupu pri zabezpečovaní sociálnych služieb,
2. poskytovania sociálnych služieb: nocľaháreň, zariadenie pre seniorov, opatrovateľská služba, požičiavanie pomôcok, odľahčovacia služba, jedáleň,
3. postupu pri zabezpečovaní sociálnych služieb,
4. výšky úhrady za poskytovanie sociálnej služby.

# **VZN č.1/2017 Mesto Námestovo Strana 2**

**Časť II.**

**KONANIE VO VECI ODKÁZANOSTI NA SOCIÁLNU SLUŽBU**

**Čl. 2**

1. Mesto Námestovo je správnym orgánom v konaniach o odkázanosti na sociálnu službu v prípade poskytovania nasledovných sociálnych služieb:

1. opatrovateľská služba,
2. denný stacionár,
3. zariadenie opatrovateľskej služby,
4. zariadenie pre seniorov.

2. Bez posúdenia odkázanosti na sociálnu službu sú poskytované služby:

1. nocľaháreň,
2. požičiavanie pomôcok,
3. odľahčovacia služba,
4. jedáleň.

**Čl. 3**

1. Konanie o odkázanosti na sociálnu službu sa začína spravidla na základe písomnej žiadosti fyzickej osoby o posúdenie odkázanosti na sociálnu službu.

2. Občan mesta Námestovo podáva žiadosť o posúdenie odkázanosti na sociálnu službu mestu Námestovo.

3. Ak fyzická osoba vzhľadom na svoj zdravotný stav nemôže sama podať žiadosť o posúdenie odkázanosti na sociálnu službu, môže v jej mene, s jej súhlasom a na základe potvrdenia ošetrujúceho lekára o zdravotnom stave tejto fyzickej osoby podať žiadosť aj iná fyzická osoba.

4. Žiadosť o posúdenie odkázanosti na sociálnu službu obsahuje:

1. meno a priezvisko žiadateľa (fyzickej osoby, ktorej sa má poskytovať sociálna služba),
2. dátum narodenia,
3. adresa pobytu,
4. rodinný stav,
5. štátne občianstvo,
6. druh sociálnej služby, na ktorú má byť fyzická osoba posúdená.

g/ doklad poskytovateľa zdravotnej starostlivosti o nepriaznivom zdravotnom stave

žiadateľa.

5. Mesto Námestovo na základe zdravotného posudku a sociálneho posudku vyhotovuje rozhodnutie o odkázanosti na sociálnu službu, ktorý obsahuje:

1. stupeň odkázanosti fyzickej osoby na pomoc inej fyzickej osoby,
2. znevýhodnenie fyzickej osoby s ťažkým zdravotným postihnutím (ŤZP) alebo s nepriaznivým zdravotným stavom v oblasti sebaobslužných úkonov, úkonov starostlivosti o svoju domácnosť a pri základných sociálnych aktivitách,
3. návrh druhu sociálnej služby,

# **VZN č.1/2017 Mesto Námestovo Strana 3**

1. určenie termínu opätovného posúdenia zdravotného stavu, ak je predpoklad, že dôjde k zmene zdravotného stavu fyzickej osoby odkázanej na pomoc inej fyzickej osoby. Posudzujúci zdravotnícky pracovník neurčí termín opätovného posúdenia zdravotného stavu fyzickej osoby, ak je zdravotný stav fyzickej osoby chronický s trvalým poškodením a od ďalšej liečby nemožno očakávať jeho zlepšenie.

6. Na vypracovanie posudku o odkázanosti na sociálnu službu sa primerane použijú ustanovenia § 48 až 51 zák. o soc. službách.

7. Na konanie o odkázanosti na sociálnu službu sa primerane vzťahujú všeobecne záväzné právne predpisy o správnom konaní.

8. Priebeh konania vo veci rozhodovania o odkázanosti na sociálnu službu zabezpečuje mesto Námestovo, ktoré eviduje a vedie celú spisovú agendu.

9. O odkázanosti na sociálnu službu rozhoduje za mesto ako správny orgán primátor mesta v zmysle § 13 ods. 5 zákona č. 369/1990 Zb. o obecnom zriadení.

10. Opravný prostriedok proti rozhodnutiu o zákaze poskytovateľa sociálnej služby poskytovať sociálnu službu, nemá odkladný účinok.

**Časť III.**

**POSKYTOVANIE SOCIÁLNYCH SLUŽIEB**

**Čl. 4**

**Nocľaháreň**

1. V nocľahárni sa fyzickej osobe, v nepriaznivej sociálnej situácii, ktorá nemá zabezpečené nevyhnutné podmienky na uspokojovanie základných životných potrieb a ktorá nemá zabezpečené ubytovanie, alebo nemôže doterajšie bývanie užívať:

1. poskytuje:
   * ubytovanie poskytnutím prístrešia na účel prenocovania,
   * sociálne poradenstvo,
   * nevyhnutné ošatenie a obuv,
2. utvárajú podmienky na:
   * prípravu stravy, výdaj stravy alebo výdaj potravín,
   * vykonávanie nevyhnutnej základnej osobnej hygieny.

2. Táto sociálna služba sa poskytuje v Nocľahárni „HUMANITAS“ na Bernolákovej 390/14 Nocľaháreň je v prevádzke celoročne prednostne pre fyzické osoby s trvalým pobytom v Námestove v čase od 17: 00 hod.do 08:00 hod.

V prípade voľných kapacít je možné poskytnúť túto sociálnu službu aj fyzickým osobám s trvalým pobytom mimo Námestova.

# **VZN č.1/2017 Mesto Námestovo Strana 4**

**Čl. 5**

**Opatrovateľská služba**

1. Opatrovateľská služba je sociálna služba, poskytovaná fyzickej osobe, ktorá:

1. je odkázaná na pomoc inej fyzickej osoby a jej stupeň odkázanosti je najmenej II podľa prílohy č. 3 zák. o soc. službách a
2. je odkázaná na pomoc pri úkonoch sebaobsluhy, úkonoch starostlivosti o svoju domácnosť a základných sociálnych aktivitách podľa prílohy č. 4 zák. o soc. službách.

2. Opatrovateľskou službou sa poskytujú úkony podľa prílohy č. 4 zák. o soc. službách. Rozsah úkonov na základe sociálnej posudkovej činnosti určuje obec v hodinách. Minimálny rozsah úkonov sebaobsluhy nesmie byť nižší, ako je rozsah zodpovedajúci stupňu odkázanosti fyzickej osoby posúdený podľa prílohy č. 3, ak sa poskytovateľ s prijímateľom na návrh prijímateľa nedohodne inak v zmluve o poskytovaní sociálnej služby.

3. Opatrovateľskú službu nemožno poskytovať fyzickej osobe:

1. ktorej sa poskytuje celoročná pobytová sociálna služba,
2. ktorá je opatrovaná fyzickou osobou, ktorej sa poskytuje peňažný príspevok podľa osobitného predpisu1**,**
3. ktorej sa poskytuje peňažný príspevok na osobnú asistenciu podľa osobitného predpisu,1
4. ktorej je nariadená karanténa pre podozrenie z nákazy prenosnou chorobou a pri ochorení touto nákazou.

4. Ustanovenie odseku 3 písm. b) sa nepoužije, ak fyzickej osobe:

1. vykonávajúcej opatrovanie sa poskytuje ústavná zdravotná starostlivosť v zdravotníckom zariadení,
2. vykonávajúcej opatrovanie sa poskytuje odľahčovacia služba,
3. ktorá je opatrovaná fyzickou osobou, ktorej sa poskytuje peňažný príspevok na opatrovanie podľa osobitného predpisu, sa poskytuje opatrovateľská služba v rozsahu najviac 8 hodín mesačne.

**Čl. 6**

**Podmienky poskytovanie opatrovateľskej služby**

1. Sociálna služba opatrovateľská služba sa poskytuje občanovi, ktorý má trvalé bydlisko v Námestove.

2. Podmienkou poskytovania opatrovateľskej služby je rozhodnutie o odkázanosti na poskytovanie uvedenej sociálnej služby.

3. Opatrovateľská služba je poskytovaná terénnou formou a poskytuje sa prednostne v domácnosti občana v pracovných dňoch v čase od 6:00 hod. do 16.00 hod.

4. Opatrovateľská služba sa poskytuje na neurčitý čas alebo na určitý čas. Rozsah opatrovateľskej služby je minimálne 0,5 hod. denne a maximálne 7,5 hodín denne.

# **VZN č.1/2017 Mesto Námestovo Strana 5**

5. Pri prerušení poskytovania opatrovateľskej služby (napr. z dôvodu hospitalizácie) je prijímateľ povinný oznámiť poskytovateľovi túto skutočnosť.

**Čl. 7**

**Požičiavanie pomôcok**

1. Požičiavanie pomôcok je sociálna služba poskytovaná fyzickej osobe s ťažkým zdravotným postihnutím a fyzickej osobe s nepriaznivým zdravotným stavom odkázanej na pomôcku.

2. Pomôcka sa môže požičiavať fyzickým osobám uvedeným v odseku 1 na dohodnutý čas, max. na 3 mesiace, vo výnimočných prípadoch do zabezpečenia pomôcky na základe verejného zdravotného poistenia, formou peňažného príspevku na zaobstaranie pomôcky v zmysle osobitného predpisu1.

3. Pomôcka sa požičiava prednostne fyzickej osobe s trvalým pobytom v meste Námestovo.

**Čl. 8**

**Odľahčovacia služba**

1. Odľahčovacia služba je podporná sociálna služba poskytovaná fyzickej osobe, ktorá opatruje fyzickú osobu s ťažkým zdravotným postihnutím podľa osobitného predpisu1 (ďalej len „fyzická osoba, ktorá opatruje“), ktorou sa poskytuje alebo zabezpečuje fyzickej osobe s ťažkým zdravotným postihnutím sociálna služba počas obdobia, v ktorom fyzická osoba, ktorá opatruje, nemôže opatrovanie vykonávať.

2. Ak fyzická osoba poberá peňažný príspevok na opatrovanie len za časť kalendárneho roka, poskytuje sa jej odľahčovacia služba v pomernej časti z rozsahu dní uvedených v odseku 3. Pri určení pomernej časti sa aj časť dňa považuje za celý deň.

3. Súčasťou pomoci, ktorá sa poskytuje fyzickej osobe odkázanej na pomoc inej fyzickej osoby v rámci odľahčovacej služby terénnou sociálnou službou, je aj poskytovanie úkonov starostlivosti o jej domácnosť a zabezpečenie základných sociálnych aktivít podľa prílohy č. 4 časti II a III. zák. o sociálnych službách.

4. Cieľom odľahčovacej služby je umožniť fyzickej osobe, ktorá opatruje, nevyhnutný odpočinok na účel udržania jej fyzického zdravia a duševného zdravia a prevencie jeho zhoršenia.

# **VZN č.1/2017 Mesto Námestovo Strana 6**

**Čl. 9**

**Podmienky na poskytnutie odľahčovacej služby**

1. Sociálna služba odľahčovacia služba sa poskytuje fyzickej osobe, ktorá má trvalé bydlisko v Námestove.

2. Odľahčovacia služba sa poskytuje na celé dni, najviac 30 dní v kalendárnom roku. Nevyčerpané dni odľahčovacej služby v kalendárnom roku nemožno poskytnúť v nasledujúcom kalendárnom roku.

3. Počas poskytovania odľahčovacej služby poskytovateľ poskytne fyzickej osobe s ťažkým zdravotným postihnutím sociálnu službu podľa jej výberu a možností poskytovateľa:

* + terénnu sociálnu službu v domácom prostredí,
  + ambulantnú sociálnu službu alebo
  + pobytovú službu v budove CSS Námestovo na Komenského ulici.

4. Podmienkou odľahčovacej služby, je rozhodnutie o poskytovaní peňažného príspevku za opatrovanie fyzickej osoby s ťažkým zdravotným postihnutím, vydané príslušným úradom práce sociálnych a rodiny v zmysle osobitného predpisu1.

**Čl. 10**

**Jedáleň**

1. V jedálni sa poskytuje stravovanie fyzickej osobe, ktorá

1. nemá zabezpečené nevyhnutné podmienky na uspokojovanie základných životných potrieb,
2. má ťažké zdravotné postihnutie alebo nepriaznivý zdravotný stav, alebo
3. dovŕšila dôchodkový vek.

2. Podpornú sociálnu službu jedáleň poskytuje CSS Námestovo. Poskytuje sa aj prostredníctvom donášky stravy do domácnosti ako jeden z úkonov opatrovateľskej služby.

3. Podmienky poskytovania tejto sociálnej služby sú totožné ako poskytovanie obeda pre prijímateľov sociálnej služby ZpS v CSS Námestovo.

2. Sociálna služba jedáleň sa poskytuje fyzickej osobe, ktorá má trvalé bydlisko v Námestove.

# **VZN č.1/2017 Mesto Námestovo Strana 7**

**Čl. 11**

**Zariadenie pre seniorov**

1. V zariadení pre seniorov (v ďalšom texte ako ZpS) sa poskytuje sociálna služba :
2. fyzickej osobe, ktorá dovŕšila dôchodkový vek a je odkázaná na pomoc inej fyzickej osoby a jej stupeň odkázanosti je najmenej IV podľa prílohy č.3 zákona, alebo
3. fyzickej osobe, ktorá dovŕšila dôchodkový vek a poskytovanie v tomto zariadení potrebuje z iných vážnych dôvodov.

2. V ZpS sa poskytujú:

1. odborné činnosti, a to:
   * pomoc pri odkázanosti na pomoc inej fyzickej osoby,
   * sociálne poradenstvo,
   * sociálna rehabilitácia,
2. obslužné činnosti, a to:
   * ubytovanie,
   * stravovanie,
   * upratovanie, pranie, žehlenie a údržba bielizne a šatstva,
3. ďalšie činnosti, a to:

* osobné vybavenie,
* úschova cenných vecí,
* záujmová činnosť.

**Čl. 12**

**Odborné činnosti**

1.Výška úhrady za pomoc pri odkázanosti na pomoc inej fyzickej osoby sa určuje podľa stupňa odkázanosti a prílohy č. 2 VZN.

2. Za ostatné odborné činnosti (sociálne poradenstvo a sociálna rehabilitácia) sa úhrada neplatí.

**Čl. 13**

**Obslužné činnosti**

**I. Ubytovanie**

1. Sociálna služba zariadenie pre seniorov je poskytovaná v účelovej budove na Komenského 512/6. Ubytovanie je poskytované v dvojposteľových izbách s príslušenstvom. Okrem obytných miestností a ich príslušenstva majú prijímatelia sociálnej služby ZpS právo využívať všetky priestory, s výnimkou prevádzkových priestorov kuchyne, skladov, kotolne a práčovne.

Prijímatelia ZpSmajú nárok na poskytovanie vecných plnení spojených s ubytovaním v zmysle platných právnych predpisov, technických a hygienických noriem.

1. Na účely tohto všeobecne záväzného nariadenia sa považuje za :

# **VZN č.1/2017 Mesto Námestovo Strana 8**

1. príslušenstvo obytnej miestnosti: predsieň, WC, sprchovací kút, ktoré sú súčasťou obytnej miestnosti,
2. prevádzkové zariadenie obytnej miestnosti a príslušenstva obytnej miestnosti, najmä rozvod elektrickej energie, rozvod vody, rozvod plynu, odvádzanie odpadových vôd a hygienické zariadenie,
3. vybavenie obytnej miestnosti, najmä lôžko, nočný stolík, stôl, stolička, skriňa, skrinka, svietidlo a záclona,
4. vybavenie príslušenstva obytnej miestnosti, najmä svietidlo, zrkadlo, umývadlo a záchodová misa a sprchovací kút,
5. spoločné priestory, najmä spoločenské miestnosti, jedáleň, chodby, schodište, výťah, záhrada,
6. vybavenie spoločných priestorov: svietidlo, žalúzie, stoly, stoličky, pohovky, kreslá, lavičky, televízny prijímač,
7. vecné plnenia spojené s bývaním: vykurovanie, dodávka teplej vody, upratovanie spoločných priestorov, dodávka elektrickej energie, dodávka plynu, dodávka vody, odvádzanie odpadových vôd, osvetlenie, odvoz odpadu, odvoz splaškov a vybavenie spoločnou televíznou a rozhlasovou anténou v spoločenských miestnostiach.

3. Poskytovateľ umožní prijímateľom používať aj vlastné elektrospotrebiče v súlade s prílohou č. 2 VZN.

**II. Stravovanie**

1. Za stravovanie sa považuje poskytovanie stravy v súlade so zásadami zdravej výživy a s prihliadnutím na vek a zdravotný stav fyzických osôb podľa stravných jednotiek. Stravovanie v ZpS je zabezpečované prípravou stravy vo vlastnej stravovacej prevádzke, ktorá poskytuje stravovanie:

1. prijímateľom sociálnej služby ZpS,
2. prijímateľom sociálnej služby jedáleň,
3. zamestnancom poskytovateľa,
4. iným fyzickým osobám, ak to umožňujú prevádzkové podmienky, nebránia tomu hygienicko-epidemiologické a bezpečnostné dôvody a nezhorší sa tým úroveň stravovania prijímateľov.

2. Diétna strava je poskytovaná na základe odporúčania praktického alebo odborného lekára.

3. Za celodenné stravovanie sa považujú raňajky, obed, večera a 2 vedľajšie jedlá, pri diabetickej, bielkovinovej a výživnej diéte tri vedľajšie jedlá.

4. Prijímateľ ZpS je povinný odobrať pri poskytovaní tejto sociálnej služby aspoň 2 hlavné jedlá denne, z ktorých jedno musí byť obed alebo večera.

5. V ZpS je poskytované celodenné stravovanie podľa určených stravných jednotiek. Za stravnú jednotkou sa považujú náklady na suroviny. Výška stravnej jednotky je vypočítaná podľa priemerných nákladov na suroviny (potraviny) pripadajúca na jeden deň.

6. Stravná jednotka sa môže zvýšiť o 20 - 25 % na deň prijímateľovi, ktorému je poskytovaná diabetická diéta, bielkovinová diéta, výživná diéta alebo špeciálna diéta.

# **VZN č.1/2017 Mesto Námestovo Strana 9**

7. Za celkovú hodnotu stravy sa považujú náklady na suroviny (stravná jednotka) a režijné náklady na prípravu stravy vo výške 50% zo stanovenej stravnej jednotky.

**III. Upratovanie, pranie, žehlenie a údržba bielizne a šatstva**

1. ZpS zabezpečuje upratovanie, pranie, žehlenie a údržbu bielizne a šatstva pre prijímateľov vlastnými zamestnancami vo vlastných prevádzkových priestoroch určených a vybavených na túto činnosť.

2. Upratovanie podľa tohto VZN zahŕňa pravidelné upratovanie obytnej jednotky s príslušenstvom a spoločných priestorov. Ide najmä o mechanickú očistu a dezinfekciu priestorov, umývanie podláh, umývanie okien a utieranie prachu.

3. Pranie, žehlenie a údržba bielizne a šatstva zahŕňa najmä triedenie, namáčanie, dezinfekciu,

pranie, triedenie, žehlenie a mangľovanie bielizne ako aj jednoduchú údržbu šatstva a bielizne (napr. zošitie, prišívanie gombíkov).

**Čl. 14**

**Ďalšie činnosti pri poskytovaní sociálnej služby**

**v zariadení pre seniorov**

**I. Osobné vybavenie**

1. Poskytovateľ môže poskytnúť osobné vybavenie, pokiaľ ho prijímateľ nemá a nemôže si ho sám ani s pomocou svojej rodiny zabezpečiť.

2. Rozsah osobného vybavenia určuje poskytovateľ a eviduje ho na osobnej karte prijímateľa.

**II. Úschova cenných vecí**

1. Poskytovateľ zabezpečuje úschovu cenných vecí prijímateľov podľa interného predpisu.

**III. Záujmová činnosť**

Poskytovateľ vytvára podmienky a zabezpečuje záujmovú činnosť pre svojich prijímateľov v rámci svojich možností a podľa ich záujmu.

**Čl. 15**

**Postup pri zabezpečovaní sociálnych služieb**

1. Ak má fyzická osoba záujem o poskytovanie sociálnej služby opatrovateľská služba, a zariadenie pre seniorov je povinná podať poskytovateľovi písomnú „Žiadosť o zabezpečenie poskytovania sociálnej služby“, ktorá musí obsahovať náležitosti v zmysle platných právnych predpisov.

2. K žiadosti o zabezpečenie poskytovania sociálnej služby, žiadateľ priloží právoplatné rozhodnutie o odkázanosti na požadovanú sociálnu službu.

# **VZN č.1/2017 Mesto Námestovo Strana 10**

3. Sociálnu službu v ZpS možno poskytovať aj pred nadobudnutím právoplatnosti rozhodnutia o odkázanosti na sociálnu službu, ak ide o fyzickú osobu, ktorá dovŕšila dôchodkový vek a poskytovanie v zariadení pre seniorov potrebuje z iných vážnych dôvodov.

4. Poskytovateľ zaeviduje žiadosť a ak je to možné, uzatvorí zmluvu o poskytovaní sociálnej služby. V prípade, že sociálnu službu nie možné poskytnúť z kapacitných dôvodov, oznámi túto skutočnosť žiadateľovi a žiadosť zaradí do evidencie žiadateľov.

5. Ak má fyzická osoba záujem o poskytovanie sociálnej služby odľahčovacia služba, je povinná podať poskytovateľovi sociálnej služby písomnú žiadosť v dostatočnom časovom predstihu, minimálne 1 mesiac vopred. K žiadosti je potrebné rozhodnutie o poskytovaní peňažného príspevku za opatrovanie fyzickej osoby s ťažkým zdravotným postihnutím, vydané príslušným úradom práce sociálnych a rodiny.

6. Ak má fyzická osoba záujem o poskytovanie sociálnej služby - jedáleň, je povinná podať poskytovateľovi písomnú žiadosť, ku ktorej nie potrebné rozhodnutie o odkázanosti na sociálnu službu.

7. O zapožičanie pomôcky požiada fyzická osoby s ťažkým zdravotným postihnutím priamo poskytovateľa písomnou žiadosťou. Poskytovateľ pomôcku zapožičia na základe písomnej zmluvy o zapožičaní pomôcky.

8. O poskytnutie sociálnej služby v nocľahárni môže požiadať fyzická osoba priamo poskytovateľa tejto sociálnej služby. Sociálna služba sa poskytuje bez písomnej žiadosti v súlade s § 25 zákona o sociálnych službách.

**Čl. 16**

**Zmluva o poskytovaní sociálnej služby**

1. Poskytovateľ poskytuje sociálnu službu v zmysle §74 zák. o soc. službách na základe zmluvy o poskytovaní sociálnej služby. Zmluva o poskytovaní sociálnej služby musí byť uzatvorená spôsobom, ktorý je pre prijímateľa zrozumiteľný.

2. Zmluva o poskytovaní sociálnej služby obsahuje:

1. označenie zmluvných strán,
2. druh poskytovanej sociálnej služby,
3. vecný rozsah sociálnej služby podľa § 15 zák. o soc. službách a formu poskytovania sociálnej služby,
4. deň začatia poskytovania sociálnej služby,
5. čas poskytovania sociálnej služby,
6. miesto poskytovania sociálnej služby,
7. sumu úhrady za sociálnu službu, spôsob jej určenia a spôsob jej platenia,
8. podmienky zvyšovania sumy úhrady za sociálnu službu,
9. dôvody odstúpenia od zmluvy,
10. sumu nezaplatenej úhrady za sociálnu službu podľa § 73 ods. 13 zák. o soc. službách.

# **VZN č.1/2017 Mesto Námestovo Strana 11**

3. Zmluva o poskytovaní sociálnej služby sa uzatvára pri poskytovaní sociálnej služby: opatrovateľská služba, odľahčovacia služba,  zariadenie pre seniorov a požičiavanie pomôcok.

4. Ak sa zmenia skutočnosti, ktoré sú predmetom zmluvy o poskytovaní sociálnej služby, je možné tieto skutočnosti zmeniť dodatkom k zmluve, prípadne je možné zmluvu vypovedať tak, ako je uvedené v  § 74 ods. 11 – 15 zákona o sociálnych službách.

**Časť IV.**

**VÝŠKA ÚHRADY ZA SOCIÁLNE SLUŽBY A SPÔSOB PLATENIA ZA POSKYTOVANÉ SOCIÁLNE SLUŽBY**

**Čl. 17**

**Výška a spôsob úhrady za poskytované sociálne služby**

1. Prijímateľ sociálnej služby poskytovanej podľa tohto nariadenia je povinný platiť úhradu za sociálnu službu podľa svojho príjmu a majetku. Prijímateľ je povinný platiť úhradu za sociálnu službu v sume určenej poskytovateľom v zmysle platných predpisov v sume určenej týmto VZN. s prílohami č. 1 a č. 2 tohto nariadenia a v súlade so zmluvou o poskytovaní sociálnej služby.

2. Úhradu za poskytovanú sociálnu službu platí klient za kalendárny mesiac, v ktorom mu bola poskytnutá sociálna služba najneskôr do 15. dňa nasledujúceho kalendárneho mesiaca na účet alebo v hotovosti do pokladne poskytovateľa.

3. Po zaplatení úhrady za poskytovanie sociálnej služby, musí prijímateľovi zostať mesačne z jeho príjmu suma podľa druhu a formy poskytovanej sociálnej v súlade s §§72,72a,a 73 zákona o sociálnych službách.

4. Ak prijímateľ sociálnej služby neoznámil poskytovateľovi prerušenie poskytovania sociálnej služby, je povinný sociálnu službu uhradiť v plnej výške.

5. Výška mesačnej úhrady za poskytovanie sociálnej služby v ZpS sa určí nasledovne: počet kalendárnych dní v mesiaci x denná sadzba za (ubytovanie, stravovanie, obslužné činnosti a pomoc pri odkázanosti). K tejto sume sa pripočítajú iné poplatky (napr. za používanie elektrospotrebičov).

6. Prijímateľ sociálnej služby v ZpS neplatí úhradu za poskytovanú sociálnu službu v čase jeho neprítomnosti okrem úhrady za ubytovanie, ak voľné miesto nie je na prechodný čas obsadené inou fyzickou osobou.

7. Priemerná mesačná úhrada v ZpS sa vypočíta ako 30,42 násobok dennej sadzby za poskytované služby.

# **VZN č.1/2017 Mesto Námestovo Strana 12**

**Časť V.**

**Čl. 18**

**Záverečné ustanovenia**

1/ Toto Všeobecne záväzné nariadenie /v ďalšom texte ako „VZN“/ bolo schválené Mestským zastupiteľstvom v Námestove dňa 25. 10. 2017 uznesením č. 52/2017

2/ VZN nadobúda účinnosť pätnástym dňom od jeho zverejnenia vyvesením na mestskej úradnej tabuli.

3/ Schválením tohto VZN sa ruší Všeobecne záväzné nariadenie Mesta Námestovo č. 1/2011 o sociálnych službách a výške úhrady za poskytované sociálne služby zo dňa 7. 11. 2011 a Doplnok č. 1 tohto VZN schválený MsZ v Námestove dňa 31. 7. 2013.

**Ing. Ján K a d e r a**

**Primátor mesta**

**VZN č. 1/2017 vyhlásené vyvesením**

**na úradnej tabuli dňa 31. 10. 2017.**

**---------------------------**

**„1“** Zákon č.447/2008 Z. z. o peňažných príspevkoch na kompenzáciu

ťažkého zdravotného postihnutia a o zmene a doplnení niektorých zákonov.

**Príloha č. 1 k VZN č. 1/2017**

|  |  |  |
| --- | --- | --- |
| **Názov sociálnej služby** | **Merná jednotka** | **Výška úhrady** |
| **NOCĽÁHÁREŇ** |  |  |
| **- fyzická osoba s  trvalým pobytom v Námestove**  **- fyzická osoba s trvalým pobytom**  **v inej obci** | **deň**  **deň** | **1,00 €**  **2,00 €** |
| **OPATROVATEĽSKÁ SLUŽBA** |  |  |
| **- opatrovateľská služba v pracovné dni v čase 6,00 -16,00** | **hodina** | **1,30 €** |
| **POŽIČIAVANIE POMÔCOK** |  |  |
| **- biolampa Biostimul**  **- biolampa Zepter**  **- antidekubitný matrac**  **- polohovateľná posteľ**  **- mechanický vozík** | **deň**  **deň**  **deň**  **deň**  **deň** | **0,10 €**  **0,20 €**  **0,30 €**  **0,50 €**  **0,50 €** |
| **ODĽAHČOVACIA SLUŽBA** |  |  |
| **- v domácom prostredí**  **- ambulantná forma**  **- pobytová forma** | **hodina**  **12 hod.**  **24 hod.** | **1,30 €**  **50% cenníka ZpS**  **+ poskytnutá strava**  **100% cenníka ZpS**  **+ poskytnutá strava** |
| **JEDALEŇ** | |  |
| **Fyzická osoba odkázaná na sociálnu službu:**  - obed RACIO: 40% zo stanovenej stravnej jednotky + réžia za prípravu stravy vo výške 50% stanovenej stravnej jednotky,  - obed DIA: 35% zo stanovenej stravnej jednotky + réžia za prípravu stravy vo výške 50% stanovenej stravnej jednotky.  **Fyzická osoba, ktorá nie je odkázaná na sociálnu službu**  - obed RACIO: 40% zo stanovenej stravnej jednotky + réžia za prípravu stravy vo výške 80% stanovenej stravnej jednotky,  - obed DIA: 35% zo stanovenej stravnej jednotky + réžia za prípravu stravy vo výške 80% stanovenej stravnej jednotky.  **Zamestnanci a iné fyzické osoby** platia 40% zo stanovenej stravnej jednotky a réžia za prípravu stravy vo výške 100% stanovenej stravnej jednotky. | | |

**Príloha č. 2 k VZN č 1 /2017**

**1**. **POMOC PRI ODKÁZANOSTI**

**Výška úhrady za pomoc pri odkázanosti podľa priznanej odkázanosti:**

stupeň odkázanosti IV .............................................. 1,00 € / deň

stupeň odkázanosti V  .............................................. 1,80 € / deň

stupeň odkázanosti VI ............................................... 2,20 € / deň.

**2. UBYTOVANIE**

**Výšku úhrady za ubytovanie tvorí:**

- úhrada za užívanie podlahovej plochy obytnej miestnosti s príslušenstvom .... 0,20 € / m2 / deň

- príplatok, ak obytnú miestnosť s príslušenstvom užíva jeden občan ................. 0,16 € / deň.

**3. UPRATOVANIE A PRANIE**

**Výška úhrady za upratovanie, pranie, žehlenie, údržbu bielizne a šatstva:**

1,20 € / deň pre stupeň odkázanosti IV, V, VI.

**4. STRAVOVANIE**

**Výška úhrady za stravovanie sa určuje podľa:**

- počtu odobratých jedál v súlade s dennou stravnou jednotkou,

- režijných nákladov na prípravu stravy vo výške 50% stanovenej výšky stravnej jednotky.

Výšku dennej stravnej jednotky určí poskytovateľ v rozpätí **3,00 € – 3,90 €** vo vnútornom predpise. Pri racionálnej strave, šetriacej a neslanej diéte sa počíta na:

- raňajky 18%

- desiatu 9%

- obed 40%

- olovrant 10%

- večeru 23%

Pri diabetickej, bielkovinovej a výživnej diéte sa denná stravná jednotka zvýši **o 20% až 25%:**

- raňajky 18%

- desiata 9%

- obed 35%

- olovrant 10%

- večera 23%

- večera II. 5%

**5. INÉ POPLATKY:**

**Výška úhrady za používanie vlastných spotrebičov v obytnej jednotke:**

- televízor 0,05 € denne

- rýchlovarná kanvica 0,05 € denne

- chladnička (max. objem 40 l) 0,16 € denne

- televízny signál v obytnej jednotke podľa skutočných nákladov.